b'\n_START_ARTICLE_\nOskar (filmska nagrada)\n_START_SECTION_\nKipec\n_START_PARAGRAPH_\nKipec je narejen iz pozla\xc4\x8dene zlitine. Visok je 34\xc2\xa0cm in ima 3,85\xc2\xa0kg. Med drugo svetovno vojno so kipce zaradi pomanjkanja kovinskih materialov tri leta izdelovali iz mavca, prevle\xc4\x8denega z barvo. Po drugi svetovni vojni pa je Akademija mav\xc4\x8dne kipce vseh nagrajencev odkupila in jih zamenjala z novej\xc5\xa1o razli\xc4\x8dico. Kipec upodablja viteza z me\xc4\x8dem, ki stoji na zvitku filma. Predstavljal naj bi prvotne veje Ameri\xc5\xa1ke filmske akademije - igralce, scenariste, re\xc5\xbeiserje, producente in tehnike.\n_START_SECTION_\nIzvor imena\n_START_PARAGRAPH_\nV zvezi z izvorom imena obstajajo nesoglasja. Igralka Bette Davis, nekdanja predsednica Akademije znanosti in umetnosti gibljivih slik, trdi, da je nagrada dobila ime po njenem prvem mo\xc5\xbeu Harmonu Oscarju Nelsonu. Kot tvorka imena je pogosto omenjena tudi Margaret Herrick, izvr\xc5\xa1ilna sekretarka Akademije, ki je prvi\xc4\x8d, ko je videla kipec, dejala, da jo spominja na njenega strica Oscarja. Akademija znanosti in umetnosti gibljivih slik je ime oskar uradno prevzela leta 1939.\n_START_SECTION_\nZgodovina\n_START_PARAGRAPH_\nPrva podelitev oskarjev je potekala 16. maja 1929 na zasebni ve\xc4\x8derji v ameri\xc5\xa1kem hotelu Hollywood Roosevelt. Podeljenih je bilo 15 kipcev za najbolj\xc5\xa1e igralce, re\xc5\xbeiserje in druge akterje v filmski industriji.\xc2\xa0 Prejemnike kipca so v medijih naznanili 3 mesece pred podelitvijo, kar se je \xc5\xbee naslednje leto spremenilo. Akademija je od takrat pa vse do konca 30. let listo s prejemniki posredovala medijem na ve\xc4\x8der podelitve ob 23. uri. Ta metoda je se je obdr\xc5\xbeala vse do takrat, ko je ameri\xc5\xa1ki \xc4\x8dasnik Los Angeles Times zmagovalce oznanil tik pred podelitvijo, zaradi \xc4\x8desar se od leta 1941 naprej imena dobitnikov razkriva s pomo\xc4\x8djo kuverte.\n_START_SECTION_\nKategorije in pravila\n_START_PARAGRAPH_\nKandidate za oskarja lahko nominirajo zgolj \xc4\x8dlani Akademije znanosti in umetnosti gibljivih slik. Filmska produkcija Akademije je razdeljena na ve\xc4\x8d razli\xc4\x8dnih vej filmske produkcije. Nominirance iz posamezne kategorije izberejo \xc4\x8dlani posameznih vej, nominiranca za najbolj\xc5\xa1i film pa vsi \xc4\x8dlani. Akademija znanosti in umetnosti gibljivih slik ne poskrbi zgolj za prepoznavnost nagrajencev, temve\xc4\x8d tudi bistveno pripomore k njihovem uspehu.\n_START_SECTION_\nNapa\xc4\x8dna razglasitev\n_START_PARAGRAPH_\nIgralca Warren Beatty in Faye Dunaway sta na 89. podelitvi oskarjev kot prejemnika nagrade za najbolj\xc5\xa1i film zmotno razglasila film La La Land, namesto pravega zmagovalca Moonlight. Voditelja sta prejela napa\xc4\x8dno kuverto ter Emmo Stone razglasila za najbolj\xc5\xa1o igralko filma La La Land, s tem pa poskrbela za pravo zmedo. Pravega zmagovalca je kasneje razglasila ekipa filma La La Land, in sicer Fred Berger, Jordan Horowitz ter Marc Platt. Naslednje leto sta Beatty in Dunaway zopet nastopila v vlogi podeljevalcev nagrade za najbolj\xc5\xa1i film ter svoje delo opravila brez napak.\n_START_SECTION_\nViktorji\n_START_PARAGRAPH_\nViktorji so slovenska nagrada za medijske dose\xc5\xbeke in dose\xc5\xbeke v popularni kulturi, ki so nastali po zgledu ameri\xc5\xa1kih oskarjev. Do leta 1993 so poleg viktorjev podeljevali tudi limone \xe2\x80\x93 nagrade za negativne dose\xc5\xbeke. Nagrad za leto 2015 zaradi propada zalo\xc5\xbeni\xc5\xa1ke hi\xc5\xa1e in blagovne znamke Viktorji niso podelili. Zaradi te\xc5\xbeav z zalo\xc5\xbeni\xc5\xa1ko hi\xc5\xa1o je tako leta 2017 nastala sorodna nagrada \xc5\xbearometi. \xc2\xa0'